b'\n_START_ARTICLE_\nPasja vijolica\n_START_SECTION_\nOpis\n_START_PARAGRAPH_\nPasja vijolica je pokon\xc4\x8dna trajnica, z olistanimi in razraslimi stebli, brez pritlik, ki v vi\xc5\xa1ino dose\xc5\xbee med 5 in 15 cm. Listi so ozko suli\xc4\x8dasti do ozko sr\xc4\x8dasti, goli, po robu fino in topo nazob\xc4\x8dani, s plitvo sr\xc4\x8dastim ali skoraj odsekanim dnom. Na stevlo so name\xc5\xa1\xc4\x8deni na dolgih pecljih. Prilisti so ozko suli\xc4\x8dasti, koni\xc4\x8dasti in po robu resasti. Cvetovi imajo svetlo modre ali vijoli\xc4\x8daste ven\xc4\x8dne liste, pogosto tudi bele in nimajo posebnega vonja. Trije ven\xc4\x8dni listi so obrnjeni navzdol. Rastejo posami\xc4\x8dno ali po dva skupaj, na zelo dolgih, golih pecljih. V premeru dose\xc5\xbeejo okoli 1 cm. Za pasjo vijolico je zna\xc4\x8dilna rumenkasto bela, nekoliko ukrivljena ostroga, dolga med 5 in 6 mm. \xc4\x8ca\xc5\xa1ni listi so ozki in ostro koni\xc4\x8dasti, s kratkimi priveski. Plod je gola glavica._NEWLINE_Rastlina nima rozete pritli\xc4\x8dnih listov._NEWLINE_Pasja vijolica najbolje uspeva na zakisani podlagi na suhih ali polsuhih travi\xc5\xa1\xc4\x8dih, mokrotnih travnikih in v svetlih gozdovih.'